สวัสดีครับ วันนี้ผมจะพูดถึงเรื่องการตัดผมนะครับ ผมเริ่มตัดผม ตั้งแต่สมัยผมเป็นเด็กแล้วนะครับ ทรงแรกที่ผมเริ่มตัดก็คือทรงนักเรียน นักเรียนชายทุกคนจะต้องตัดทรงนักเรียนนะครับ มันเป็นกฎของโรงเรียนในประเทศไทย ลักษณะของทรงนักเรียนก็คือขาวสามด้าน คำว่าขาวหมายถึงการไถเกรียนนะครับ ไถเกรียนคือการใช้ ปัตตาเลี่ยน ไถผมจนเหลือสั้นที่สุด จนเห็นหนังหัวเลยนะครับ ดังนั้นทรงนักเรียนจะต้องไถเกรียนสามด้าน ก็คือขาวสามด้าน ด้านหลังแล้วก็ด้านข้างนะครับ ส่วนผมด้านบนจะใช้ปัตตาเลี่ยนไถ แต่ว่าไม่เกรียนนะครับ เอาแค่ให้เหลือผมประมาณหนึ่งเซนติเมตร นักเรียนชายจะต้องตัดผมทรงนักเรียนทุก ๆ หนึ่งเดือน นั่นก็แปลว่าในหนึ่งปีเราจะต้องตัดผมทรงนักเรียนสิบสองครั้ง ในเมืองไทยจะมีร้านตัดผมอยู่สองแบบ ก็คือแบบบาร์เบอร์ คือตัดผมชาย อีกแบบหนึ่งก็คือแบบร้านเสริมสวย คือทำผมผู้หญิง ถ้าเราจะตัดผมทรงนักเรียน เราจะต้องเข้าร้านบาร์เบอร์เพราะว่ามันถูก ถ้าเราตัดผมทรงนักเรียนในร้านเสริมสวย จะราคาแพงมาก เท่าที่ผมสังเกต ปกติแล้วช่างตัดผมในร้านบาร์เบอร์จะเป็นผู้ชาย ส่วนในร้านเสริมสวยจะเป็นผู้หญิงหรือไม่ก็เป็นกะเทย ผู้ชายก็มีนะครับ แต่ว่าน้อยมาก ๆ ส่วนใหญ่ เวลาที่ผมต้องเข้าร้านบาร์เบอร์ ผมจะต้องนั่งรอ เพราะจะมีคนตัดอยู่ก่อนหน้านี้แล้ว แต่ว่ารอไม่นานนะครับ เพราะว่าผมทรงนักเรียนใช้เวลาตัดแป๊บเดียวก็เสร็จแล้ว พอถึงคิวของผม ผมจะต้องไปนั่งบนเก้าอี้ตัดผม มันจะเป็นเก้าอี้ตัวใหญ่ ๆ หมุนได้ ปรับยกขึ้นยกลงได้ ด้านหน้าผมจะเป็นกระจกบานใหญ่ ๆ ถ้าเรามองเข้าไปในกระจกบานใหญ่ ๆ นั้น เราจะเห็นกระจกบานเล็ก ๆ อีกบานหนึ่งอยู่ด้านหลังของเรา กระจกบานนั้นเอาไว้สะท้อนให้เห็นด้านหลัง เอาไว้ตรวจเช็คผมที่ตัดด้านหลัง ว่าเรียบร้อยดีไหม ก่อนที่ช่างจะเริ่มตัดผม เขาจะเอาผ้ามาคลุมที่คอเราก่อน เป็นผ้าขนหนูนะครับเอาไว้ป้องกันไม่ให้เศษผมตกใส่คอเสื้อ จากนั้นช่างก็จะเอาผ้าอีกผืนหนึ่ง เป็นผ้า ลื่น ๆ คล้ายผ้าไนลอน เอามาคลุมตัวเราอีกทีหนึ่ง เพื่อไม่ให้เศษผมตกใส่เสื้อตกใส่กางเกง ช่างจะเอาที่หนีบ มาหนีบผ้าที่คลุมไม่ให้ผ้าตกไปที่พื้น จากนั้นก็จะเริ่มใส่แป้งบริเวณคอของเรา เขาไม่ได้ใช้มือทานะครับ เขาจะมีที่ทาแป้ง มันจะเป็นก้อนกลม ๆ ฟู ๆ เอาจุ่มแป้งแล้วก็ทาบริเวณคอเรา เราอาจจะเรียกอุปกรณ์อันนี้ว่า แปรงทาแป้ง หรือว่าแปรงปัดแป้งก็ได้นะครับ เขาทาเอาไว้เพื่อไม่ให้เศษผมติดบริเวณคอ เพราะมันจะทำให้เรารู้สึกคัน จากนั้นช่างก็จะใช้ปัตตาเลี่ยนไถด้านหลังเราเลย เขาจะไถตั้งแต่ต้นคอ ขึ้นมาเรื่อย ๆ จนถึง เอ่อ..เกือบกลางหัว จากนั้นก็จะกลับไปเริ่มต้นที่ต้นคอใหม่ แล้วก็ไถขึ้นมาใหม่ ทำอย่างนี้ไปเรื่อย ๆ จนหัวด้านหลังเกรียนหมด พอหัวด้านหลังเกรียนหมดแล้ว ช่างก็จะเริ่มต้นไถด้านข้างเรา เขาจะไถตั้งแต่จอนขึ้นมาเลยนะครับ ไถขึ้นมาจนเกือบกลางหัว แล้วก็ไถซ้ำให้ทั่ว ๆ เขาจะไถจากด้านข้างไปด้านหลัง ก็คือผมเราจะเกรียนจากด้านข้างแล้วก็ไปด้านหลังเลย ทำแบบนี้ทั้งสองข้างเลยนะครับ พอเสร็จแล้วหัวของเราก็จะเกรียนทั้งสามด้าน ก็คือด้านข้างสองด้านแล้วก็ด้านหลัง ส่วนด้านบนตรงกลางหัว ช่างจะใช้หวีรองนะครับ เขาจะเอาหวีมารองผมเรา แล้วก็เอาปัตตาเลี่ยนไถตรงหวี ผมด้านบนจะสั้นประมาณหนึ่งเซนติเมตร ส่วนผมด้านหน้า ช่างจะใช้กรรไกรเล็มเอานะครับ ค่อย ๆ เล็มไปเรื่อย ๆ เล็มไปเรื่อย ๆ จนกระทั่งดูดีแล้ว จากนั้นช่างก็จะเอาแปรงปัดผม มาปัดเศษผมออก เพื่อให้หัวเราสะอาด พอสะอาดจนทั่วแล้ว เราก็ส่องกระจกดูนะครับว่าทรงผมของเรานั้น ออกมาดูดีแล้วหรือยัง อยากจะให้ช่างเพิ่มเติมตรงไหนหรือเปล่า ถ้าไม่มี ช่างก็จะปลดที่หนีบผ้าคลุมออก แล้วเราก็ ไปจ่ายตังค์ได้เลยนะครับ ประมาณสี่สิบบาท